Recuida

Bois in Roma, tzitade latina,
vivides ambos duos foltunados.
Ma sa terra nadia est pius divina
e-i sos chi bi viven sun biados.

Chie in sa ruza propia coghina
cun banchitos e muros afumados
brujat unu truncheddu 'e cotighina
fata da issu, in sos suos cunzados,

su sero, recuinde dae campagna
basat su fizu ch'est in su brasciolu
e chenat, cun sa propria cumpagna,

fae e laldu e minestra cun basolu
e invece 'e Barbera o Isciampagna
si bufat una 'tatza 'e piritzolu.

Su tres de Frealzu 1932